text: AC Horsens er atter på træningsbanen efter kort ferie
  14 juni 2016 kl. 08.36
  Kun 17 dages ferie blev det til for spillerne i AC Horsens, der tirsdag formiddag indledte træningen til en ny tilværelse efter oprykningen til superligaen.
  Indtil videre er Kim Aabech eneste nye ansigt hos AC Horsens, der tirsdag formiddag indledte træningen. Der kan dog ventes to-tre nye navne i den kommende tid, lyder melding fra klubben, der også har givet et par spillere ekstra fri - bl.a. Bubacarr Sanneh og Peter Nymann.
  Om en måned går det for alvor løs, når superligasæsonen fløjtes sparkes i gang med udekampen mod AaB.
  Efterårssæsonens første syv runder er blevet fastlagt, og kampen mod AaB spilles søndag den 17. juli klokken 16.00 på Nordjyske Arena.
  Søndagen efter er superligafodbolden tilbage på CASA Arena Horsens, når  Sønderjyske med de tidligere AC-spillere Janus Drachmann, Troels Kløve og Johan Absalonsen i truppen kommer til Horsens.
  Derefter venter to udekampe mod Brøndby IF og Randers FC, inden de to ”medoprykkere” fra Silkeborg og Lyngby kommer til Horsens. Den sidste fastlagte runde er udekampen mod OB, der spilles søndag den 28. august klokken 14.00.
  Sønderjyske og Esbjerg fB indleder først træningen i næste uge - nemlig mandag.
  